**אליפות השחמט לזכר הנופלים מאוניברסיטת אריאל**

במעמד משפחות הנופלים, נשיא האוניברסיטה פרופ' אהוד גרוסמן, רקטור האוניברסיטה פרופ' אלברט פנחסוב, השר זאב אלקין, סגן יו"ר הכנסת יבגני סובה, ראש העיר אריאל יאיר שיטבון, התקיימה באוניברסיטת אריאל אליפות השחמט הראשונה לזכרם של 41 סטודנטים וסטודנטיות, בוגרים ובוגרות שנפלו במלחמת חרבות ברזל. האירוע, משך אליו שחמטאים מובילים מהארץ ומהעולם, בהם  רבי אומנים ואלופי ישראל איליה סמירין, עידו גורשטיין, ויקטור מיכאלבסקי, פלטון גלפרין, ינאי בן ארי ועוד שחקנים בולטים רבים מהארץ והעולם.

האליפות נפתחה בטקס מרגש בהשתתפות משפחתו של רס"ן (במיל') משה ידידיה לייטר ז"ל, משפחתו של רס"ר (במיל) איתי אזולאי ז"ל, משפחתה של ניצן רחום ז"ל, ומשפחתו של רס"ל (במיל) גבריאל בלום ז"ל. בני המשפחות שיתפו את הרגעים המשמעותיים מחיי יקיריהם, והציגו את תרומתם הייחודית בדרך מעוררת השראה. פרופ' אלברט פנחסוב, אשר יזם את האליפות, ציין בדבריו: " יקירכם יהיו תמיד חלק מאוניברסיטת אריאל, מהמורשת שלנו ומהערכים שאנו מחנכים לאורם. אנו מחויבים להנצחתם יום יום - בפעילות האקדמית והחברתית, ובמחויבות שלנו לבניית עתיד טוב יותר".

אורחי הכבוד של התחרות היו סגן אלוף העולם ואלוף ישראל בשחמט לשעבר רב אמן בוריס גלפנד ורעייתו, העיתונאית והסופרת מאיה גלפנד, השר ח"כ זאב אלקין, נשיא האיגוד הישראלי לשחמט, סגן יו"ר הכנסת ח"כ יבגני סובה וראש עיריית אריאל מר יאיר שיטבון. בתחרות השתתף גם פרופ' מסימו דהלא וולה מאיטליה, שחמטאי ומדען בעל שם עולמי בתחום האסטרופיזיקה ותומך נלהב של מדינת ישראל.

בטקס הסיום בירך האלוף (במיל') עוזי דיין, חבר כנסת לשעבר, סגן הרמטכ"ל ויו"ר המועצה לביטחון לאומי. עוזי בירך את הזוכים וסיפר על פרויקט "שחמט לכל ילד" במסגרתו לומדים אלפי ילדים שחמט בבתי ספר בשעות הבוקר בכל רחבי הארץ. הפרויקט החל בשנת 2013 ביוזמת האלוף דיין עוד בתפקדו כיו"ר מפעל הפיס וביוזמת האיגוד הישראלי לשחמט. מאז התרחב מאד הפרויקט בעקבות פעילות נמרצת של יו"ר האיגוד אל"מ ד"ר צביקה ברקאי.

התחרות התנהלה בהנחייתו ושיפוטו של ד"ר חגי פרנק, עמית מחקר באוניברסיטה ומנהל מועדון שחמט אליצור שומרון. בטקס הסיום ציין חגי שהוא מאד מתרגש כי זו התחרות החזקה ביותר ששפט כשופט ראשי ב35 השנים שהוא שופט שחמט.

היה זה ערב מרגש ומיוחד, ששמר את זיכרון הנופלים והציג את הערכיות והמחויבות של האוניברסיטה לזכרם.

אוניברסיטת אריאל גאה לקחת חלק במורשת הזיכרון וליצור מסגרת המחברת בין עולמות הספורט, ההשכלה גבוהה והנצחה.